
RAPORT COMUN

asupra propunerii legislative privind  statutul Şcolilor populare de artă şi meserii
(Pl-x 780/2010) 


1. În baza prevederilor art. 95 din Regulamentul Camerei Deputaţilor, republicat, cu adresa nr. Pl-x 780 din 29 noiembrie 2010, Comisia pentru învăţământ, ştiinţă, tineret şi sport şi Comisia pentru cultură, arte, mijloace de informare în masă au primit spre dezbatere şi avizare, în fond, propunerea legislativă privind  statutul Şcolilor populare de artă şi meserii.

La întocmirea prezentului raport, în conformitate cu art.97 din Regulamentul Camerei Deputaţilor, Comisiile au avut în vedere avizele negative ale Comisiei pentru muncă şi protecţie socială, Comisiei pentru buget, finanţe şi bănci şi Comisiei juridice de disciplină şi imunităţi, avizul negativ al Consiliului Legislativ emis cu nr.767/17.06.2010, precum şi Punctul de vedere al Guvernului, transmis cu adresa nr.2036/09.08.2010, care nu susţine  adoptarea acestei iniţiative legislative.


Propunerea legislativă are ca obiect de reglementare modificarea statului Şcolilor populare de artă şi meserii, precum şi al personalului de specialitate care îşi desfăşoară activitatea în cadrul acestora, în sensul trecerii acestor şcoli în subordinea Ministerului Educaţiei, Cercetării, Tineretului şi Sportului.

2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.

3. În conformitate cu prevederile art.61 şi art.63 din Regulamentul Camerei Deputaţilor, republicat, Comisiile au dezbătut propunerea legislativă în şedinţe separate. 

La lucrările Comisiei pentru cultură, arte, mijloace de informare în masă, din data de 16 februarie 2011, au fost prezenţi 15 deputaţi din totalul de 18 membri ai Comisiei.

La lucrările Comisiei pentru învăţământ, ştiinţă, tineret şi sport, din data de 1 iunie 2011, au fost prezenţi 23 de deputaţi din totalul de 27 membri ai Comisiei.

4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat: domnul Andrei Gheorghe Kiraly – secretar de stat în cadrul Ministerului Educaţiei, Cercetării, Tineretului şi Sportului. 


5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.

Propunerea legislativă a fost respinsă de Senat, în calitate de primă Cameră sesizată, în şedinţa din 24 noiembrie 2010.


Raportul Comisiilor a fost adoptat cu majoritate de voturi, la Comisia pentru cultură, arte, mijloace de informare în masă, şi cu unanimitate de voturi, la Comisia pentru  învăţământ ştiinţă, tineret şi sport.


În urma dezbaterii, Comisiile au propus respingerea propunerii legislative, din următoarele considerente:


- actul normativ care reglementează în acest moment statului şcolilor de artă şi meserii este Ordonanţa de urgenţă a Guvernului nr. 118/2006 privind înfiinţarea, organizarea şi desfăşurarea activităţii aşezămintelor culturale. Prezenta iniţiativă legislativă propune abrogarea dispoziţiilor din ordonanţa de urgenţă referitoare la şcolile populare de artă şi meserii, dar nu cuprinde noi dispoziţii privitoare la înfiinţarea, organizarea, funcţionarea şi finanţarea şcolilor de arte şi meserii, care să le înlocuiască pe cele vechi. Abrogarea prevederilor din ordonanţă ar crea un vid legislativ în materie; 


- transferarea şcolilor de artă şi meserii la Ministerului Educaţiei, Cercetării, Tineretului şi Sportului nu se poate realiza deoarece tipul de activităţi organizate în cadrul acestora nu sunt parte a structurii sistemului de educaţie realizat prin formarea profesională iniţială, conform prevederilor Legii educaţiei naţionale; 


- trecerea şcolilor de artă şi meserii în subordinea Ministerului Educaţiei, Cercetării, Tineretului şi Sportului, presupune creşterea numărului de posturi şi apariţia unor noi cheltuieli pentru finanţarea acestor posturi, ceea ce atrage după sine o creştere a cheltuielilor bugetare ale ministerului, efort bugetar ce nu poate fi susţinut.  

